CELEX: 32016D0979
Language: mt
Date: 2016-05-20 00:00:00
Title: Deċiżjoni tal-Kunsill (UE) 2016/979 tal-20 ta' Mejju 2016 rigward l-adeżjoni tal-Kroazja mal-Konvenzjoni li tfasslet fuq il-bażi tal-Artikolu K.3 tat-Trattat dwar l-Unjoni Ewropea, dwar l-assistenza reċiproka u l-kooperazzjoni bejn l-amministrazzjonijiet doganali

18.6.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 161/35
            
         DEĊIŻJONI TAL-KUNSILL (UE) 2016/979
   tal-20 ta' Mejju 2016
   rigward l-adeżjoni tal-Kroazja mal-Konvenzjoni li tfasslet fuq il-bażi tal-Artikolu K.3 tat-Trattat dwar l-Unjoni Ewropea, dwar l-assistenza reċiproka u l-kooperazzjoni bejn l-amministrazzjonijiet doganali
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea,
   Wara li kkunsidra t-Trattat tal-Adeżjoni tal-Kroazja, u b'mod partikolari l-Artikolu 3(4) u (5) tiegħu,
   Wara li kkunsidra ir-rakkomandazzjoni mill-Kummissjoni Ewropea,
   Wara li kkunsidra l-opinjoni tal-Parlament Ewropew (1),
   Billi:
   
               (1)
            
            
               Il-Konvenzjoni mfassla fuq il-bażi tal-Artikolu K.3 tat-Trattat dwar l-Unjoni Ewropea, dwar l-assistenza reċiproka u l-kooperazzjoni bejn l-amministrazzjonijiet doganali (2) (“il-Konvenzjoni”) ġiet iffirmata fi Brussell fit-18 ta' Diċembru 1997. Din tidħol fis-seħħ 90 jum wara n-notifika tat-tlestija tal-proċeduri kostituzzjonali għall-adozzjoni tal-Konvenzjoni minn dak l-Istat, Membru tal-Unjoni Ewropea fil-mument tal-adozzjoni mill-Kunsill tal-Att li jistabbilixxi l-Konvenzjoni, li jkun l-aħħar wieħed li jikkompleta dik il-formalità.
            
         
               (2)
            
            
               F'konformità mal-Artikolu 32(4) tal-Konvenzjoni, sa meta l-Konvenzjoni tidħol fis-seħħ, kull Stat Membru jista', meta jagħti n-notifika msemmija fl-Artikolu 32(2) tal-Konvenzjoni, jew fi kwalunkwe żmien ieħor wara dan, jiddikjara li sa fejn ikun ikkonċernat, il-Konvenzjoni għandha tapplika għar-relazzjonijiet tiegħu mal-Istati Membri li jkunu għamlu l-istess dikjarazzjoni.
            
         
               (3)
            
            
               L-Artikolu 3(4) tal-Att tal-Adeżjoni tal-Kroazja (“l-Att tal-Adeżjoni”) jistipula li l-Kroazja għandha taderixxi mal-konvenzjonijiet u l-protokolli elenkati fl-Anness I għall-Att tal-Adeżjoni. Dawk il-konvenzjonijiet u protokolli jinkludu, fost l-oħrajn, il-Konvenzjoni. Il-Konvenzjoni għandha tidħol fis-seħħ fir-rigward tal-Kroazja fid-data determinata mill-Kunsill.
            
         
               (4)
            
            
               F'konformità mal-Artikolu 3(5) tal-Att tal-Adeżjoni, il-Kunsill għandu jiddeċiedi li jagħmel l-aġġustamenti kollha li huma meħtieġa minħabba l-adeżjoni tal-Kroazja mal-konvenzjonijiet u mal-protokolli elenkati fl-Anness I tal-Att tal-Adeżjoni,
            
         ADOTTA DIN ID-DEĊIŻJONI:
   Artikolu 1
   Il-Konvenzjoni għandha tidħol fis-seħħ fir-rigward tal-Kroazja fl-ewwel jum tal-ewwel xahar wara d-data tal-pubblikazzjoni ta' din id-Deċiżjoni.
   Artikolu 2
   It-test tal-Konvenzjoni (3) bil-Kroat għandu jkun awtentiku taħt l-istess kondizzjonijiet bħat-testijiet tal-Konvenzjoni bil-lingwi l-oħra.
   Artikolu 3
   Din id-Deċiżjoni għandha ssir effettiva fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, l-20 ta' Mejju 2016.
      
         
            Għall-Kunsill
         
         
            Il-President
         
         K.H.D.M. DIJKHOFF
      
   
   
      (1)  L-Opinjoni tat-28 ta' April 2016 (għadha ma ġietx ippubblikata fil-Ġurnal Uffiċjali).
   
      (2)  ĠU C 24, 23.1.1998, p. 2.
   
      (3)  It-test bil-Kroat ġie ppubblikat f'edizzjoni speċjali tal-Ġurnal Uffiċjali (Kapitolu 19, Volum 14, paġna 156).